Νίκολας Λαπροβίτολα

Ο **Νίκολας Νίκο Λαπροβίτολα** (Μορόν, 31 Ιανουαρίου 1990) είναι Αργεντινός-Ιταλός επαγγελματίας αθλητής καλαθοσφαίρισης. Με ύψος 1,91 μέτρα αγωνίζεται ως πόιντ γκαρντ για την Μπαρτσελόνα του Πρωταθλήματος Ισπανίας και της Ευρωλίγκα. Είναι επίσης μέλος της εθνικής ομάδας μπάσκετ της Αργεντινής. 

## Σταδιοδρομία

### Ατλέτικο Λανούς (2007-2013)

Τα πρώτα βήματα του Λαπροβίτολα στο μπάσκετ ήταν στην Ντεπορτίβο Μορόν, και στη συνέχεια στην ομάδα της Λανούς, όταν ήταν 17 ετών. Το 2007, έκανε το ντεμπούτο του με την Λανούς, όταν η ομάδα έπαιζε στην δεύτερη κατηγορία της Αργεντινής. Μάλιστα εκείνη τη χρονιά η ομάδα κατάφερε και προβιβάστηκε στην πρώτη εθνική κατηγορία. Ο Λαπροβίτολα οδήγησε την ομάδα του στους τελικούς του αργεντίνικου πρωταθλήματος τη σεζόν 2012-13, αλλά η εμπειρία της αντίπαλης ομάδας ήταν καθοριστική κατά τη διάρκεια της σειράς και έτσι η ομάδα των Κοριέντες κέρδισε τον εθνικό τίτλο. Ο Λαπροβίτολα έπαιξε για έξι σεζόν με την ομάδα της Λανούς.

### Φλαμένγκο (2013-2015)
Κατά τη διάρκεια της προετοιμασίας του για των Παναμερικάνικων αγώνων του 2013, ο Λαπροβίτολα ανακοίνωσε το πόσο ενθουσιασμένος ήταν που θα έπαιζε με την ομάδα της Φλαμένγκο. Το 2014 βγήκε MVP του Διηπειρωτικού Κύπελλου. 

### Λιθουανία και Ισπανία (2015-2016)
Στις 2 Αυγούστου 2015, ο Λαπροβίτολα υπέγραψε συμφωνία ενός έτους με τον λιθουανικό σύλλογο Λιέτουβος Ρίτας. Στις 31 Δεκεμβρίου 2015, αποχώρησε από την ομάδα και υπέγραψε με τον ισπανικό σύλλογο Εστουδιάντες μέχρι το τέλος της σεζόν 2016-17. 

### Σαν Αντόνιο Σπερς (2016)
Στις 26 Σεπτεμβρίου 2016, ο Λαπροβίτολα υπέγραψε με τους Σαν Αντόνιο Σπερς. Στις 5 Νοεμβρίου 2016, σημείωσε 11 πόντους απέναντι στους Λος Άντζελες Κλίπερς. Στις 27 Δεκεμβρίου 2016, έμεινε ελεύθερος από τους Σπερς. Αγωνίστηκε σε 18 παιχνίδια για τους Σπερς, με μέσο όρο 3,3 πόντους και 1,6 ασίστ σε 9,7 λεπτά, και πέρασε δύο ημέρες με την θυγατρική ομάδα του Σαν Αντόνιο, στην D-League, τους Όστιν Σπερς, στα τέλη Νοεμβρίου.  

### Ισπανία και Ρωσία (2017-2019)
Στις 18 Ιανουαρίου 2017, υπέγραψε με τον ισπανικό σύλλογο της Μπασκόνια για το υπόλοιπο της σεζόν. 

Στις 7 Ιουλίου 2017, ο Λαπροβίτολα υπέγραψε συμφωνία 1+1 χρόνων με τον ρωσικό σύλλογο της Ζενίτ Αγίας Πετρούπολης.  

Στις 22 Ιανουαρίου 2018, έφυγε από τη Ζενίτ και υπέγραψε με την Ζουβεντούτ Μπανταλόνα για το υπόλοιπο της σεζόν 2017-18. Στις 8 Αυγούστου 2018, υπέγραψε ανανέωση συμφωνίας για ένα έτος με τη Ζουβεντούτ Μπανταλόνα του Πρωταθλήματος Ισπανίας. Ο Λαπροβίτολα είχε απόλυτη ελευθερία κινήσεων στην καταλανική ομάδα, οδηγώντας τη μέχρι την 7η θέση, έχοντας 17.2 πόντους, 2.5 ριμπάουντ και 6.4 ασίστ μέσο όρο. Έτσι αναδείχθηκε MVP της σεζόν 2018-19 στο Πρωτάθλημα Ισπανίας.

### Ρεάλ Μαδρίτης (2019-2021)
Στις 9 Ιουλίου 2019, ο Λαπροβίτολα υπέγραψε με τον ισπανικό σύλλογο Ρεάλ Μαδρίτης. Οι Μαδριλένοι πλήρωσαν την σχετική ρήτρα (200.000 ευρώ) στην Μπανταλόνα και απέκτησαν τον γκαρντ, ο οποίος υπέγραψε διετές συμβόλαιο, δηλαδή μέχρι το 2021. Την 1η Ιουλίου 2021, αποχώρησε από την ομάδα.   

### Μπαρτσελόνα (2021-σήμερα)
Στις 28 Ιουλίου 2021, συμφώνησε με την Μπαρτσελόνα. Στις 11 Φεβρουαρίου 2022 κόντρα στην Ρεάλ Μαδρίτης για τη Ευρωλίγκα, είχε 20 πόντους (2/3 δίποντα, 5/5 τρίποντα, 1/1 βολή), 7 ριμπάουντ και 2 ασίστ συγκεντρώνοντας 27 βαθμούς στο σύστημα αξιολόγησης (PIR) και αναδείχτηκε για πρώτη φορά στην καριέρα του MVP της αγωνιστικής στη διοργάνωση. Στις 20 Φεβρουαρίου 2022, κατέκτησε το Κύπελο Ισπανίας, αφού η Μπαρτσελόνα κέρδισε στον τελικό την Ρεάλ 64-59, με τον ίδιο να έχει 5 πόντους και 1 ασίστ σε 29:48 στο παρκέ. Στις 3 Μάϊου 2022, ήταν το κορυφαίο πρόσωπο της Μπαρτσελόνα στην πρόκριση επί της Μπάγερν στο πέμπτο παιχνίδι της σειράς των play off της Ευρωλίγκα καθώς είχε 26 πόντους (2/5 δίποντα, 5/7 τρίποντα, 7/7 βολές), 3 ασίστ, 2 ριμπάουντ, 2 κλεψίματα και 2 λάθη σε 29 λεπτά. Με αυτόν τον τρόπο αναδείχθηκε ο πολυτιμότερος παίκτης για τα Game 5 συγκεντρώνοντας 30 πόντους στο σύστημα της αξιολόγησης. Τη σεζόν 2021-22, είχε 9.6 πόντους, με 44% τρίποντο, 1.8 ριμπάουντ  και 3.1 ασίστ ανά παιχνίδι στην Ευρωλίγκα, ενώ μέτρησε 9.5 πόντους με 57% σε δίποντα και 38% σε τρίποντα, 1.6 ριμπάουντ και 2.5 ασίστ στο πρωτάθλημα. Στις 15 Μαΐου, ανακοινώθηκε ότι αποτελεί μέλος της κορυφαίας πεντάδας της σεζόν στο Πρωτάθλημα Ισπανίας, για δεύτερη φορά στην καριέρα του. Στις 16 Ιουλίου 2022, ανανέωσε το συμβόλαιό του μέχρι το 2026.

Στις 4 Νοεμβρίου 2022 κόντρα στην Φενέρμπαχτσε, σημείωσε 26 πόντους (5/8 τρίποντα, 2/3 δίποντα και 7/9 βολές), με 7 ασίστ, 3 λάθη, 2 κλεψίματα και έφτασε στους 28 βαθμούς στην αξιολόγηση (PIR) σε 27 λεπτά παρουσίας στο παρκέ, με τους 26 πόντους να αποτελούν ρεκόρ καριέρας για τον αθλητή στην Ευρωλίγκα. Στις 26 Μαΐου 2023, ανακοινώθηκε ότι βρίσκεται στην δεύτερη καλύτερη πεντάδα της κανονικής περιόδου στο ισπανικό πρωτάθλημα. Στις 20 Ιουνίου 2023, κατέκτησε το Πρωτάθλημα Ισπανίας, αφού η Μπαρτσελόνα νίκησε στη σειρά των τελικών την Ρεάλ Μαδρίτης 3-0.   

## Εθνική ομάδα
Ο Λαπροβίτολα έπαιξε με την εθνική ομάδα νέων της Αργεντινής στο Πρωτάθλημα FIBA Americas Under-18 2008 στη Φορμόζα, όπου κέρδισε το χρυσό μετάλλιο και προκρίθηκε στο Παγκόσμιο Πρωτάθλημα FIBA Under-19 2009 στη Νέα Ζηλανδία. Η Αργεντινή τερμάτισε στην πέμπτη θέση στο Παγκόσμιο Πρωτάθλημα Under-19. Έπαιξε επίσης στους Παναμερικανικούς Αγώνες το 2011. 

Το 2012, ο Λαπροβίτολα έπαιξε με την εθνική ομάδα μπάσκετ της Αργεντινής των ανδρών στο Πρωτάθλημα Νότιας Αμερικής 2012, στην Ρεσιστένσια, όπου κέρδισε το χρυσό μετάλλιο. Μετά τη σεζόν 2012–13, ο αθλητής επιλέχθηκε για την εθνική ομάδα της Αργεντινής που έπαιξε στο τουρνουά Κύπελλο Στάνκοβιτς στην Κίνα. Επιλέχθηκε επίσης από τον προπονητή Ζούλιο Λάμας για να εκπροσωπήσει την Αργεντινή στους Παναμερικανικούς Αγώνες το 2013, όπου κέρδισε το χάλκινο μετάλλιο, το Πρωτάθλημα Νότιας Αμερικής του 2014, όπου κέρδισε το ασημένιο μετάλλιο και το Παγκόσμιο Κύπελλο Καλαθοσφαίρισης 2014. Ο Λαπροβίτολα έπαιξε επίσης στους Παναμερικανικούς Αγώνες του 2015, στο Πρωτάθλημα FIBA Americas 2015, όπου κέρδισε το ασημένιο μετάλλιο και στους Θερινούς Ολυμπιακούς Αγώνες του 2016. 

Το 2019, υπήρξε μέλος της ομάδας που κέρδισε το χρυσό μετάλλιο στους Παναμερικανικούς Αγώνες το 2019, ενώ αγωνίστηκε και στο Παγκόσμιο Κύπελλο Καλαθοσφαίρισης στην Κίνα, όπου κατέκτησε το ασημένιο μετάλλιο. Στις 11 Σεπτεμβρίου 2022, κέρδισε το χρυσό μετάλλιο στο Αμερικανικό Πρωτάθλημα 2022, κερδίζοντας στον τελικό την γηπεδούχο Βραζιλία 75-73. 

## Τίτλοι-Διακρίσεις

### Συλλογικοί

#### Φλαμένγκο

* 2x Πρωτάθλημα Βραζιλίας: (2014, 2015)
* Κύπελλο Πρωταθλητριών Αμερικής: (2014)
* Διηπειρωτικό Κύπελλο: (2014)

#### [[Ρεάλ Μαδρίτης (καλαθοσφαίριση)|Ρεάλ Μαδρίτης]]

* 2x Σούπερ Καπ Ισπανίας: (2019, 2020)

#### [[Μπαρτσελόνα (καλαθοσφαίριση)|Μπαρτσελόνα]]

* Πρωτάθλημα Ισπανίας: (2023)
* Κύπελλο Ισπανίας: (2022)

### Ατομικοί

* MVP του Πρωταθλήματος Ισπανίας: (2019)
* 3x Καλύτερη ομάδα στο Πρωτάθλημα Ισπανίας
** 2x Καλύτερη ομάδα στο Πρωτάθλημα Ισπανίας: (2019, 2022)
** Δεύτερη καλύτερη πεντάδα στο Πρωτάθλημα Ισπανίας: (2023)
* 2x Καλύτερη πεντάδα στο Πρωτάθλημα Ισπανίας: (2019, 2022)
* MVP του μήνα στο Πρωτάθλημα Ισπανίας: (Μάιος 2018) 
* 2x MVP της αγωνιστικής στην Ευρωλίγκα: (26η αγωνιστική, 2021/22), (5η αγωνιστική πλέι οφ, 2021/22)
* MVP στο Διηπειρωτικό Κύπελλο: (2014)
* MVP των τελικών του Πρωταθλήματος Βραζιλίας: (2015)
* Καλύτερη πεντάδα στο Πρωτάθλημα Βραζιλίας: (2014)
* 2x Βραζιλιάνικο All Star Game: (2014, 2015)

## Εξωτερικοί σύνδεσμοι

* Nicolás Laprovíttola at acb.com 
* Nicolás Laprovíttola at euroleague.net
* Nicolás Laprovíttola at fiba.com
* Nicolás Laprovíttola at lnb.com.br 
* 

 

## Παραπομπές


Κατηγορία:Αργεντινοί καλαθοσφαιριστές
Κατηγορία:Αργεντινοί ιταλικής καταγωγής
Κατηγορία:Πόιντ γκαρντ
Κατηγορία:Καλαθοσφαιριστές Εστουδιάντες
Κατηγορία:Καλαθοσφαιριστές Λιέτουβος Ρίτας
Κατηγορία:Καλαθοσφαιριστές Σαν Αντόνιο Σπερς
Κατηγορία:Καλαθοσφαιριστές Σάσκι Μπασκόνια
Κατηγορία:Καλαθοσφαιριστές Ζενίτ Αγίας Πετρούπολης
Κατηγορία:Καλαθοσφαιριστές Μπανταλόνα
Κατηγορία:Καλαθοσφαιριστές Ρεάλ Μαδρίτης
Κατηγορία:Καλαθοσφαιριστές Μπαρτσελόνα
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Εθνικής Αργεντινής
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές στους Θερινούς Ολυμπιακούς Αγώνες 2016
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Αργεντινοί καλαθοσφαιριστές στο NBA